《闻女子瘧疾偶书二十四韵寄示》
宋代·李覯

昨日家人来，言汝苦寒热。
想由卑湿地，颇失饮食节。
脾官骄不治，气马痴如絏。
乃致四体烦，故当双日发。
江南此疾多，理不忧颠越。
顾汝仅毁齿，何力禁喘噎。
寄书诘医师，有药且嚼啜。
方经固灵应，病根终翦灭。
但恐崇所为，尝闻里中说。
兹地有罔两，乘时相罥结。
嗟哉鬼无知，何於我为孽。
我本重脩饰，胸中掬冰雪。
祸淫虽甚苛。无所可挑抉。
疑是饕餮魂，私求盘碗设。
尽室唯琴书，何路致荤血。
无钱顾越巫，刀剑百斩决。
徒瓷彼昏邪，公然敢抄撮。
理闻上帝灵，网目匪疏缺。
行当悉追捕，汝苦旦夕歇。
慈爱早有加，忆念今逾切。
尘劳差可畏，归计又云辍。
所生能够劳，祖母矧聪哲。
羸卧纵未苏，抚视谅非拙。
勉勉多自安，风来信勿绝。